มั่นใจงบอัดฉีดกระตุ้นเศรษฐกิจไทยไปโลด
เอกชนมั่นใจเศรษฐกิจปีนี้ฟื้นตัวแน่ ปัจจัยสนับสนุนจากรัฐบาลกระตุ้นกำลังซื้อเพียบ
2 ก.พ. 2555

เอกชนมั่นใจเศรษฐกิจปีนี้ฟื้นตัวแน่ ปัจจัยสนับสนุนจากรัฐบาลกระตุ้นกำลังซื้อเพียบ 
น.ส.สมพิศ เจริญเกียรติกุล รองกรรมการผู้จัดการใหญ่ ธนาคารกรุงไทย เปิดเผยว่า จากการสำรวจดัชนีธุรกิจกรุงไทย หรือ Krung Thai Business Index (KTBI) บรรดาผู้ประกอบการภาคเอกชนที่เป็นลูกค้าธนาคารต่างเชื่อว่าเศรษฐกิจไทยในปีนี้จะฟื้นตัวได้ดี
ดัชนีความเชื่อมั่นของภาคธุรกิจขยับขึ้นมาอยู่ที่ระดับ 56 เพิ่มขึ้นจากระดับ 53.5 ในไตรมาสก่อน เนื่องจากสถานการณ์อุทกภัยเริ่มกลับสู่ปกติ 
ภาคเอกชน ระบุว่า ปัจจัยเกื้อหนุนมาจากการอัดฉีดเม็ดเงินของรัฐบาลและมาตรการต่างๆ เช่น การปรับขึ้นเงินเดือนปริญญาตรีขั้นต่ำ 1.5 หมื่นบาท แก่กลุ่มข้าราชการ มาตรการบ้านหลังแรก รถคันแรก การลดอัตราภาษีเงินได้นิติบุคคลจาก 30% เหลือ 23% โดยเฉพาะจะมีเม็ดเงินผ่านการลงทุนภายใต้ พ.ร.ก.กู้เงินเพื่อฟื้นฟูประเทศ
อย่างไรก็ตาม เมื่อจำแนกตามภูมิภาคพบว่านักธุรกิจในภาคตะวันออกเชื่อมั่นเพิ่มขึ้นมากที่สุด เนื่องจากเป็นพื้นที่ได้รับผลกระทบจากน้ำท่วมน้อยที่สุด และจะมีรายได้จากการท่องเที่ยวเพิ่มมากขึ้น ขณะที่นักธุรกิจภาคใต้เริ่มกังวลเกี่ยวกับปัญหาอุทกภัยในพื้นที่ และมีประเด็นที่น่าสนใจคือ ความเชื่อมั่นของนักธุรกิจในภาคเหนือสูงขึ้นต่อเนื่อง เพราะธุรกิจท่องเที่ยวขยายตัวเพิ่มขึ้น และได้รับงบลงทุนโครงสร้างพื้นฐานกว่า 3 แสนล้านบาท
ด้านศูนย์วิจัยเศรษฐกิจและธุรกิจ ธนาคารไทยพาณิชย์ ระบุว่า ธุรกิจค้าปลีกในปีนี้มีแนวโน้มเติบโตดี โดยมีปัจจัยบวกจากความเชื่อมั่นและกำลังซื้อของผู้บริโภคที่ปรับตัวดีขึ้น โดยเฉพาะในหมวดสินค้าคงทน ขณะที่ตลาดนักท่องเที่ยวเอเชียที่ยังเติบโตดีก็เป็นอีกปัจจัยที่สนับสนุนธุรกิจค้าปลีก ความเชื่อมั่นผู้บริโภคกลับมาฟื้นตัวดีขึ้น ภายหลังจากสถานการณ์น้ำท่วมคลี่คลาย ส่งผลให้มีความต้องการค่อนข้างมาก 
ประกอบกับความต้องการสินค้าเพื่อฟื้นฟูและซ่อมแซมที่อยู่อาศัยและความเชื่อมั่นของผู้บริโภคที่กลับมาฟื้นตัวดีจะเป็นปัจจัยสนับสนุนยอดขายของห้างค้าปลีก โดยเฉพาะสินค้าในหมวดที่อยู่อาศัยและสินค้าตกแต่งบ้าน ซึ่งมีสัดส่วนถึงราว 1 ใน 4 ของค่าใช้จ่ายทั้งหมดของครัวเรือน